Je Symonins de Neblens, donceaux, fil Richart, de cest meisme leu, signour de Nores, chevaliers, fais savoir à touz ces qui verront et orront ces presantes lettres que je reconois avoir repris en fié et en chasemant de noble dame Lore, fame çay en arriers Jeham, conte de Bourgoingne et signour de Salins, tout quamque j’ay, puis et doy avoir à Maienay et à Vilars et es appartenances d’icels leus, que je tien de heritaige que j’ay de part ma mere, en accressance dou fié que je et mesdiz peres tenons et devons tenir de la devantdite dame et des suens, pour cent livres de viennois que ladite dame m’a données, baillies et delivrées en bons deniers nombrez, desquex je me tien appaiez plenieremant. Et à plus grand seurté faire de ceste chose, j’ay proié et requis à noble baron à monsignour Henri d’Antigney, signour de Sainte-Croiz, et adit Richar, mon amé pere, que il metent en ces presantes lettres lour seaux pendanz, en tesmoignaige de verité... Ce fut fait et donné en l’am de grace qui corroit per mil CC sexante et douze, ou mois de janvier.